Ǹkúkúmá yǎ ńnam Âkoé a yi dúgan sɔ́ hālá a tógólán ai miǹkunda bítá ábuí a lodo émí mí ósú; á mvús mim̀bú, eyɔ̌ŋ tē ǎ yi sɔ́ ai mod ǹkán bítá, ai abuí byə́m mə́lúman. 14Abǒg te abuí bod láyi lúman ai ǹkúkúmá yǎ ńnam Ńtóban ámǒs, miǹgungúl mí bǒd yā áyɔŋ dóe myâyi tə́bə̄ naa bə́ dzála eyə̌ŋ dzam, hədá obag wâyi bɔ́ nɔŋ. 15Ǹkúkúmá yā ńnam Âkoé a yi sɔ́, a mǎn fāg bībé nə́ a dili ǹgungúl tísɔn. Fím yǎ ńnam Ńtóban ámǒs yǎyǐ kig bǐ ngul yǎ átə́bə; mim̀faŋ mí bǒd yā áyɔŋ myâyǐ kig bǐ ngul yǎ álūman. 16É mod ǎ yi tə́bə nə á lúman ai nyé, a yi bəlan ai nyé anə́ ńnə̄m wóé wátám; tɔ mod m̀bɔ́g ā yǐ kig bǐ ngul yǎ átə̄bə: a yi tə́bə á ńnam Miǹkokoe, a bələ́ étsam məyɔŋ a mɔ́ móé. 17A yi dzə́ŋ naa ngə́ a fadi ǹgúmā ńnam wóé ósə; eyɔ̌ŋ te ǎ yi wé óyīlí ai nyé ai mvə́án ā yī nyé və̄ ngɔn miníngá, nə́ a ǹdamán nyé, hədá dzǎm tē lâyǐ kig tóbǎn nālá, ǎ yǐ kig bi dzóm étē. 18A yi vəŋan ḿfág yǎ bilǒn, a fadi ábuí yā étē; hədá ngɔ́mɔna m̀bɔ́g a yi tə́lē súg ébyandí dzíé, təge ai nâ a nə nyé dzǎm dúgan ébyándí dzíé. 19A yi vəŋan ásū ḿfág yā mə́ndā kɔ̄a yā ńnam wóe, hədá a yi sende, a kǔ á sí, bə́ təgě fə̄ nyé bǎd yēn. 20A məyian móe, mod ḿfə́ a yi sɔ́, ényɔ́ yâyi lóm mod biǹdámán yǎ ā yi nyami ólugú ǹkúkúmá: a yi búgiban á mvús məlú, hədá bod bə́sə təge dɔ́ yəm, ńdɔ̄ fə̄ sə̌ kig á bītá. 21Á məyian móé, eyɔ̌ŋ te ǹzózóé mod wáyi tə́bə: bâyǐ kig nyé və̄ ólūgú bákad və́ mīńkúkúmá: a yi sɔ́ ábōg mvɔ̄ī é nə̄ á túd, a fadi ńnam ai məzěn mə́ mvol. 22Miǹkúkúmá bítá myâyi nyé mǎn túb ósú tɔ etɔŋ ńtómbā yā elad amvóé.